Вандроўка на Паўночны полюс
*Таццяна Сівец*

— Таня, хутчэй! Колькі можна цябе чакаць?!

Ну як мама не разумее, што нельга спяшацца, калі збіраешся на вуліцу! Гэта ж амаль як вандроўка на Паўночны полюс. Тым больш, калі гэта сапраўды вандроўка на Паўночны полюс! Але мама не ведае, ды і не трэба ёй ведаць: усё пасля прачытае ў газеце, калі Танечка дойдзе. А каб дайсці, трэба добра падрыхтавацца: бутэрброд, запалкі, шалік, шапка… Здаецца, усё.

— Таня, на вуліцы вясна, нашто табе зімовая шапка?!

Дзіўная мама! Зімой яна сварылася, калі Танечка не хацела надзяваць шапку, а цяпер пытаецца «нашто»!

— Здымі! Ты ж у ёй зварышся!

— Не зваруся. Мы з Валем і Кацяй будзем гуляць… у зіму!

— Вось жа свавольнае дзяўчо, — уздыхае мама, але пра шалік ужо нічога не кажа.

Валя і Каця ўжо чакаюць на вуліцы. Сонца па-веснавому прыпякае, так што сябры расчырванеліся і пачалі сварыцца.

— Не хочаш — не ідзі! — крычыць Каця.

— Я не хачу?! Гэта ты не хочаш! — абураецца Валя і глыбей нацягвае на вушы шапку.

— Я хачу!.. А ты… — не пагаджаецца Каця. I Танечка разумее, што калі зараз не спыніць сяброў, то на полюс яны не паспеюць дакладна.

— Так! Мы ўсе хочам ісці. Значыць, сварыцца нельга — забаронена!

— Чаму? — Валя пазірае здзіўлена на Танечку.

— Таму што! Пасварымся, разыдземся, згубімся, і на нас будуць паляваць страшныя пачвары — я ў кіно бачыла, — удакладняе Танечка.

Кацю перспектыва сустрэцца з пачварай сапраўды палохае, і яна першая працягвае Валю руку. Той паціскае, і абое запытальна глядзяць на Танечку. Першая не вытрымлівае Каця:

— Якія пачвары?

— Шасціногія? — з энтузіязмам вопытнага даследчыка пачвараў запытвае Валя.

— Не, здаецца, ног у іх было дзве… — сумняваецца Танечка.

— А вачэй, іклаў?.. — не адступае Валя.

— Не памятаю, я не глядзела далей, вочы заплюшчыла, а потым мама кіно выключыла, але іклы былі — вострыя такія…

— А людзей гэтыя пачвары елі? — Валя вырашыў даведацца пра невядомых монстраў як мага больш. А вось на Каціным твары было напісана жаданне ніколі пра іх не чуць, таму яна рашуча ўзяла Танечку за руку і пацягнула ўбок.

— Ты што? — здзівілася Танечка.

— Я нікуды не іду! — цвёрда заявіла Каця. — I табе не раю.

— Ну, мы ж не будзем сварыцца, і ўсё будзе добра, — пераконвае Танечка.

— А ты абсалютна ўпэўнена, што мы ніколі не пасварымся?

Танечка маўчыць. Валя падыходзіць да іх, на хаду сцягваючы шапку і размотваючы шалік.

— Я тут падумаў... На Паўночны полюс трэба ісці зімой. А то зараз там, напэўна, таксама ўсё растала. А я плаваць не ўмею, — ён крыху вінавата адводзіць вочы.

— Правільна! — радасна падтрымлівае яго Каця. — Лепш давайце караблі пускаць у той вялікай лужыне за домам!

— Ага! Я толькі збегаю пераапрануся і вазьму паперак — у майго бацькі іх цэлая шуфляда. Ён і не заўважыць, — у Валі гарэлі вочы ад прадчування. — Толькі цур — я капітан!

— Чаму гэта ты? — не пагадзілася Каця. — Я таксама хачу быць капітанам!

— Дзяўчынкі капітанамі не бываюць!

— Бываюць!

— Не!

— Вы што, сварыцеся? — пытаецца Танечка. I Валя з Кацяй адразу змаўкаюць і не глядзяць адно на аднаго.

— Ладна, будзем па чарзе… — бурчыць Валя. — Толькі мая чарга — першая.

— Добра, — нечакана лагодна пагаджаецца Каця.

Яны бягуць дамоў пераапранацца. Танечка ўсміхаецца: добра, калі сябры не сварацца. I страшная пачвара тут ні пры чым!